ფრიდა პინტო
ფრიდა სელენა პინტო (დ.18 ოქტომბერი, 1984, მუმბაი, ინდოეთი) — ინდოელი კინომსახიობი, მონაწილეობს უმეტესად ამერიკულ და ბრიტანულ ფილმებში. პირველი სამსახიობო გამოცდილება კოლეჯში სწავლისას, სამოყვარულო თეატრალურ დადგმებში მონაწილეობისას მიიღო. სწავლის დასრულების შემდეგ მუშაობდა მოდელად და ინდოეთის ტელევიზიაში წამყვანად. 2008 წელს სამოდელო სააგენტოს წყალობით ფრიდამ როლი მიიღო ბრიტანულ დრამაში „ღარიბი მილიონერი“, სადაც მისი დებიუტი შედგა. ფილმი ბევრი ჯილდოსა და მათ შორის ოსკარის მფლობელი გახდა და მსახიობს პოპულარობა მოუტანა. ამის შემდეგ პინტომ რამდენიმე მეორეხარისხოვანი როლი შეასრულა ამერიკულ და ბრიტანულ ფილმებში. მის ყველაზე ცნობილ ნამუშევრად სამეცნიერო ფანტასტიკის ჟანრის „აჯანყება მაიმუნების პლანეტაზე“ იქცა. არანაკლები წარმატება მოუტანა 2014 წლის ფილმმა „უდაბნოში მოცეკვავე“. ფრიდა ჩართულია ჰუმანიტარულ აქციებში, აქტიურად მონაწილეობს ქალთა უფლებების დაცვის საკითხში. იგი სამშობლოში ნაკლებადაა ცნობილი, რადგანაც ბოლივუდურ ფილმებში არ მონაწილეობს. ინდური მასმედია აღნიშნავს, რომ მან უცხოურ ფილმებში ინდოელი ქალის სტერეოტიპი დაამსხვრია.